《题损轩不二门图步净名韵》
清代·陈宝琛

开径延三益，循溪署八愚。岁寒寻保社，禅缚笑臞儒。

不饮奇嫌问，无金墓懒谀。计成投畚遁，绪触拔钗沽。

瓶钵真居士，衣冠一野夫。忏堂甘刬草，慧海誓乘桴。

狂象驯依圯，翔鸾铩就笯。花沾迦叶体，雪媚藐姑肤。

柏树还生子，优昙总恋柎。那曾僧气足，遍道净缘劬。

初地诚回向，诸天想唯俞。塔铃通译语，台镜豁尘污。

出入谁司键，推敲讵待符？座充摩诘室，斋抵步兵厨。

索索诗魔退，凉凉酒疟苏。杜机皈怖鸽，幻迹悟飞凫。

到此题从凤，其间隐即蛛。终同守城墨，遑作泣歧朱？

可忆趋京辇，频年侍阙觚。拘留桑下宿，蹭蹬棘中途。

风雪过茶董，江湖话木奴。说经当席夺，咏史又船租。

未种花盈县，徒贻水满盂。脱身辞请谒，容膝学跏趺。

独寐宁妨寤，卬须枉见呼。祇园随喜施，息壤劫盟俱。

蔬饭匆匆具，蒲团个个铺。韬名期蛰豹，伺影戒逢狐。

宗派商师友，行藏杂钓屠。纵殊夫子瓮，颇类市公壶。

震旦方灰劫，恒沙矧蕞躯。再中回日愿，万变看云图。

石鼓泉应歇，山楼月太孤。傥来收橡实，相对饵松腴。

定律深心护，空轮悉力扶。圆关探锁钥，静籁领笙竽。

般若何生灭，阎浮自混渝。繄予常住否，微佛曷归乎？

闻梵知先觉，移文忍厚诬。汪罗香火在，蛩駏莫愁无。

作者简介：陈宝琛（1848—1935年），字伯潜，号弢庵、陶庵、听水老人。汉族，福建闽县（今福州市）螺洲人。刑部尚书陈若霖曾孙，晚清大臣，学者，官至正红旗汉军副都统、内阁弼德院顾问大臣，为毓庆宫宣统皇帝授读。中法战争后因参与褒举唐炯、徐延投统办军务失当事，遭部议连降九级，从此投闲家居达二十五年之久。赋闲期间，热心家乡教育事业。宣统元年（1909年），复调京充礼学馆总裁，辛亥革命后仍为溥仪之师，1935年卒于京寓，得逊清“文忠”谥号及“太师”觐赠 。